ИЗВЕШТАЈ О СПРОВЕДЕНОЈ ЈАВНОЈ РАСПРАВИ О

НАЦРТУ ЗАКОНА О ИЗМЕНИ И ДОПУНИ

 ЗАКОНА О ЈАВНИМ МЕДИЈСКИМ СЕРВСИМА

На основу члана 41. Пословника Владе („Службени гласник РС“, бр. 61/06 – пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 – др. уредба), Министарство културе и информисања објављује Извештај о спроведеној јавној расправи о Нацрту закона о измени и допуни Закона о јавним медијским сервисима.

Јавна расправа о Нацрту закона о измени и допуни Закона о јавним медијским сервисима (у даљем тексту: Нацрт закона) вођена је у складу са Закључком Одбора за јавне службе Владе Републике Србије 05 Број: 011-10726/2021 од 22. новембра 2021. године.

Према Програму јавне расправе о Нацрту закона учесници у јавној расправи били су представници државних и других органа и организација у чијој су надлежности послови у вези са обављањем делатности јавних медијских сервиса, јавни медијски сервиси, стручна јавност и други заинтересовани учесници.

Јавна расправа одржана је у периоду од 23. новембра до 13. децембра 2021. године, а спровело ју је Министарство културе и информисања (у даљем тексту: Министарство) према Програму јавне расправе. Текст Нацрта закона постављен је на сајт Министарства и на портау е- Управе.

Због епидемиолошке ситуације, примедбе, предлози и сугестије су се могле достављати Министарству, преко посебног обрасца који се могао преузети на званичној интернет страници Министарства, на имејл адресу: dejan.stojanovic@kultura.gov.rs са назнаком: „Нацрт закона о измени и допуни Закона о јавним медијским сервисима”.

 У периоду у коме се одржавала јавна расправа достављене су сугестије од стране Јавне медијске установе „Радио-телевизија Војводине” и Удружења грађана „Левица”.

Сугестије које је, у току јавне расправе, упутила Јавна медијска установа „Радио-телевизија Војводине” односила се на усаглашавање одредбе Закона о јавним медијским сервисима која се односи на делимично финансирање обављања основне делатности јавних медијских сервиса, из буџета Републике Србије, а у складу са одредбама Закона о буџету Републике Србије за 2022. годину („Службени гласник РС”, број 110/21). Сугестија је прихваћена и предложена је измена датума до кога је могуће делимично финансирање обављања основне делатности јавних медијских сервиса из буџета Републике Србије.

 Удружење грађана „Левица” није упутило конкретне примедбе на Нацрт закона који је био на јавној расправи, већ је само изнело општи коментар који се односио на то да је потребно предвидети одговарајуће казнене одредбе за непоштовање предложеног новог става 2. у члану 7. Закона о јавним медијским сервисима. Сугестија није прихваћена имајући у виду да је чланом 47. став 1. тачка 5) Закона о електронским медијима, која се односи на све пружаоце медијских услуга, предвиђено да пружаоци медијске услуге поштују забрану политичког оглашавања ван предизборне кампање, а у току предизборне кампање да регистрованим политичким странкама, коалицијама и кандидатима обезбеде заступљеност без дискриминације. За поступање противно наведеној законској одредби није предвиђена казнена одредба. Наведена одредба Закона о електронским медијима је само прецизније дефинисана у Нацрту закона о измени и допуни Закона о јавним медијским сервисима при чему је суштина обе законске одредбе иста, како за комерцијалне пружаоце медијских услуга тако и за јавне медијске сервисе. Увођење казнених одредби само за јавне медијске сервисе а не и за комерцијалне пружаоце медијских услуга довело би до дискриминације међу пружаоцима медијских услуга.